text: Dirai vos donc e a bries moz
   De queus faiz iert li livres toz
   E de quei i voudrai traitier,
   Sempres ici al comencier
   Vos parlerai de Peleüs,
   Qui bien vesqui cent anz e plus.
   Gente femme ot, dame Thetis :
   Ensi ot non, ço m’est avis.
   D'icez dous fu Achillès nez,
   Qui mout fu proz e renomez.
   PageV01P010
   Adonc vos redirai après
   Coment Jason e Herculès,
   Par engin e par traïson,
   Alerent querre la Toison ;
   Com Medea par son saveir
   La lor fist conquerre e aveir.
   Puis dirai par quel acheison
   Il craventerent Ylion
   E tote Troie, en iceus anz
   Que ancor n’esteit guaires granz ;
   Com Laomedon fu ocis,
   Qui reis e sire ert del païs.
   Si orreiz com faitierement,
   Après icest destruiement,
   La refonda Prianz li reis,
   Qui mout fu sages e corteis;
   Com el fu grant, com el fu lee
   Et de quel gent el fu poplee ;
   Com li conseil furent puis pris
   A dant Hector e a Paris
   De querre Esiona lor ante;
   PageV01P011
   Come Antenor, le riche cante,
   L'ala en Grece demander.
   Après orreiz dire e conter
   Com danz Paris en espleita,
   Qui dame Heleine en amena,
   E com li temples fu brisiez,
   Ou mil homes ot detrenchiez;
   Les noces e l'assemblement,
   Cui comparerent mainte gent.
   Après orreiz les prophecies,
   Que pas ne voustrent estre oïes
   Ne creües ne tant ne quant,
   Dont puis mesavint a Priant;
   Qu’Agamennon e Menelaus,
   E Telamon e Aïaus,
   Palamedès e Ulixès,
   Li dus d'Athene e Achillès,
   PageV01P012
   E cent riche rei e preisié
   Vindrent sor Troïens irié
   Par mer o navei grant e fier :
   Onc mais tant riche chevalier
   Ne furent josté ainz ne puis,
   Ensi com j'en l'estoire truis.
   Le nombre orreiz de la navie
   E coment el fu establie ;
   Les facons e les contenances,
   Les mors, les teches, les semblances
   Des reis, des princes, des danzeles
   E des dames e des puceles.
   S'orreiz parler d’un grant concire
   E al quel om livra l’empire
   E la seignorie de toz;
   E com danz Achillès li proz
   Ala en Delfon al respons,
   La ou il vit les visions ;
   E com Calcas o lui s’en vint.
   PageV01P013
   Qui dist puis quant qu'il lor avint ;
   E come Agamennon li reis
   Sacrefia veant Grezeis
   Por l’orage faire cesser
   Qui lor toleit mer a passer.
   Après orreiz de Tenedon
   Coment fu pris e coment non;
   L’eirre que fist danz Achillès
   E Telephus. fiz Herculès,
   Sor ceus de Mese, qu'il venquirent,
   E coment il se combatirent ;
   Com Telephus ot le païs,
   Quant reis Teütrans fu ocis.
   Puis vos dirai come Ulixès
   E sis compainz Diomedès
   Alerent porter le message
   E requerre dreit de l’outrage
   Qui en Grece aveit esté faiz,
   E les rampoignes e les laiz
   Qu'il oïrent que dit lor fu,
   E quant qu'il i ot respondu ;
   E com Palamedès revint,
   PageV01P014
   Cil qui l'empire ot puis e tint.
   Après orreiz com faitement
   Josterent Greu lor parlement,
   Com li conseil furent doné
   D’aler aseeir la cité ;
   S’orreiz des riches reis parler,
   E l'un après l’autre nomer,
   Qui la vindrent vers Greus guarnir
   E les batailles maintenir;
   Com les nes furent establies,
   La grant estoire e les navies ;
   Coment Proteselaus li proz
   Corut o cent nes avant toz ;
   Com li autre vindrent après
   O cent mil chevaliers e mais ;
   Des Troïens, quis recoillirent
   E qui les porz lor defendirent;
   Com par force e par estoveir
   S'i logierent sempres le seir.
   S’orreiz com Troie fu asise.
   Que de dis anz ne fu puis prise,
   E la rnerveille e la dolor,
   La bataille e le fier estor
   PageV01P015
   Ou Hector ocist Patroclus
   E bien mil chevaliers e plus;
   E s'orrez come il fu navrez
   E chierement puis comparez ;
   E com fu morz Cassibilant,
   Qui sis frere ert e fiz Priant,
   E com sor Greus tornast li maus,
   Ne fust Telamon Aïaus,
   Qui a Hector se combateit,
   Quant l'uns l’autre ne conoisseit.
   S’orreiz des triues qu’il requistrent,
   Qu’il s’entredonerent e pristrent ;
   Le duel qu'Achillès demena
   De Patroclus que trop ama;
   Com Cassandra, la fille al rei,
   Remist ceus dedenz en esfrei
   Par ses parfonz devinemenz
   E par ses prophetizemenz.
   Adonc vos redirai après
   Com faitement Palamedès
   Fu plaignanz de la seignorie,
   De la princé, de la maistrie
   Qu’Agamennon ot sor Grezeis
   PageV01P016
   Desor son vié e sor son peis,
   La bataille que après vint,
   Que mout redura puis e tint,
   Dirai en ordre mot a mot,
   E ço que chascuns i fist tot ;
   Com Greu en orent le peior
   Par la force e par la vigor
   D’Ector le pro, le merveillos,
   Sor toz hardi e vertuos ;
   Com li conseil refurent pris
   De lui, coment il fust ocis.
   Puis orreiz la quarte bataille,
   La grant peine e la grant travaille
   Que il traistrent o ceus dedenz,
   Dont il i ot treis mil sanglenz;
   Com faitement li rei poissant
   Qui esteient devers Priant
   Josterent o ceus cors a cors
   Qui plus preisié erent defors;
   Coment li reis Thoas fu pris,
   Qu’Ector trencha le nes del vis;
   PageV01P017
   Qu'en voust li reis Prianz puis faire,
   Quil comanda rompre e detraire ;
   Come Antenor e Eneas
   Troïlus e Polidamas
   Furent en Chambre de Beautez,
   Ou assez furent sermonez
   E amonestez de bien faire.
   Après porreiz oïr retraire
   D’un orage, d’un grant, d'un fier,
   Qui les tentes fist trebuchier,
   Les tres de paile e et de samiz.
   Après reconte li Escriz
   Com fu de la quinte assemblee,
   Que par grant ire fu jostee.
   Si vos dirai tot a devise
   Com fu morz li reis de Larise,
   Com fu morz Almenis li reis,
   Uns des plus hauz de l'ost Grezeis;
   PageV01P018
   E com fu morz Epistrophus
   E sis frere reis Scedius,
   E des autres reis set o dis,
   Qui mout esteient de grant pris.
   Après porreiz oïr retraire
   Come i vint puis le Saietaire,
   E sa semblance e ço qu'il fist,
   E com Diomedès l’ocist.
   S’orreiz après de Galatee,
   Com por lui sorst aspre meslee :
   C'ert li chevaus Hector l’eslit,
   Qui son peis valeit d’or recuit;
   Come Antenor fu pris le jor,
   Dont Troïen orent dolor;
   Com la bataille defina,
   Que l’endemain recomença
   Pesme e cruël, orrible e male,
   Dont set mile remestrent pale.
   Après orreiz dire e conter
   PageV01P019
   Com Greu s'en voustrent retorner,
   E com Calcas par son saveir
   Les fist a force remaneir.
   Puis dirai com faitierement
   Erent tuit livré a torment
   De la puӧr des cors porriz,
   Qui n'esteient enseveliz;
   Com triues lor covint requerre
   Por eus ardeir e metre en terre ;
   Com Diomedès i ala
   E Ulixès, que mout ama;
   Com Dolon les prist en conduit
   Endreit hore de mie nuit;
   Com la triue fu de treis meis
   Mal gré Hector e sor son peis ;
   Com li cors furent amassé
   E come en furent grant li ré ;
   Com refu pris li parlemenz
   De ceus defors a ceus dedenz ;
   Com Thoas fu quites de joie
   Por Antenor le vieil de Troie,
   Coment Calcas li devinere
   PageV01P020
   E li tres sages augurere
   Requist sa fille e demanda,
   Qui aveit non Briseïda,
   Que Troïlus aveit amee,
   E com Prianz li a quitee ;
   E come Hector e Achillès,
   Oiant mil chevaliers e mès,
   S'entraatirent cors a cors ;
   Mais cil dedenz e cil defors
   Ne lor voustrent pas consentir.
   Après porreiz avant oïr
   Com la fille Calcas la proz
   Eissi de Troie veiant toz,
   Le duel qu’el fist al desevrer
   E com la preia puis d’amer
   En l'ost defors Diomedès.
   De ço vos traiterai adès,
   Come o son pere fu marrie
   Por sa mauté, por sa folie,
   Des Troïens qu’il ot guerpiz ;
   S’orreiz ses responz e ses diz.
   PageV01P021
   Après dirai le grant tornei,
   La grant bataille e le desrei
   Qu’Ector i fait, qui toz les veint;
   Come il l’ont puis ploré e plaint
   De ço qu’il fu griefment navrez ;
   S’orreiz la Chambre de Beautez,
   Que de labastre fu bastie,
   E coment ei fu establie.
   Iluec orreiz enchantemenz,
   Tresgiez e merveillos e genz,
   Si granz com cuers puet porpenser :
   Mout le fera buen escouter.
   Donc vos dirai la fine amor
   E la destrece e la dolor
   Que sofri li fiz Tydeüs
   Puis por l’amie Troïlus.
   Puis orreiz la bataille oitaine,
   Que plus dura d’une semaine.
   Puis vos dirai la verité
   PageV01P022
   D’une estrange mortalité
   Que en l'ost fu une feiee,
   E saveir com fu esmaiee
   La femme Hector, Andromacha,
   Des forz songes qu'ele sonja;
   E le devié e la dolor
   Qu’ele fist d'Ector son seignor
   Qu’il nen eissist a la bataille :
   De part les deus li dist sans faille,
   S’il i alot, n’en vendrait vis,
   Qu’il i sereit le jor ocis.
   Puis vos dirai les granz dolors
   Qu’en ot sa mere e ses sorors.
   Adonc porreiz oïr avant
   Com nel laissa eissir Priant, —
   N’en pot aveir de lui consence, —
   E com la bataille comence ;
   Com li reis de Frise fu pris,
   Qui a grant peine en estorst vis;
   PageV01P023
   Com Troïen orent le jor
   De la bataille le peior;
   Com li bastart s’i aviverent,
   Qui le jor trop i endurerent ;
   Come Hector navra Achillès
   E com cil le rocist après.
   Après orreiz le fier damage
   Qu'en orent cil de son lignage ;
   Com Troïen sont a duel mis
   Par les portaus de marbre bis ;
   Com reis Mennon, ço savons nos,
   Torna contre Achillès toz sous.
   S’orreiz les dueus, les fiers, les granz
   Cui d’Ector fait li reis Prianz ,
   Paris sis frere e Troïlus,
   Eneas e Deïphebus ;
   Com fu de lui ensevelir,
   Del cors embasmer e vestir.
   Parlerai de la sepouture,
   Que trop fu riche senz mesure :
   PageV01P024
   Ja, quant ele vos iert retraite,
   Ne direiz mais que tel fust faite.
   Après orreiz la descordance,
   La tençon, la malevoillance
   Que Palamedès comença,
   Qui Agamennon desposa :
   Par son porchaz e par ses diz
   Fu de la princé dessaisiz.
   Puis orreiz le complaignement
   Que reis Prianz fait a la gent
   D’Ector son fil, que Greu ont mort,
   E li tolent son regne a tort ;
   S’orreiz come il le vait vengier
   A l’espee trenchant d'acier :
   Mout fist le jor parler de sei,
   Tot le pris ot de cel tornei
   Del rei Sarpedon le vaillant
   E de Telepolon le grant
   Vos conterai le fier estor
   E qui en ot le sordeior;
   PageV01P025
   Après porreiz oïr maneis
   Come i fu morz li reis Perseis,
   Com Troïen estre lor gré
   Furent le jor del champ torné.
   Adonc porreiz oïr avant
   Com faitement le rei persant
   En ont en son païs porté,
   E come il l'ont plaint e ploré
   E enterré a grant hautece.
   Puis parierai d’une destrece,
   D’une chierté que en l’ost fu,
   E come il furent socoru;
   De l'aniversaire, del grant,
   Que d’Ector fist le rei Priant,
   Des sacrefices qu’il i fait
   E com danz Achillès i vait;
   Come il aama la pucele
   PageV01P026
   Polixena, que tant ert bele ;
   Come il en voust l'ost faire aler,
   Tant fu de li sorpris d’amer ;
   Qu’en respondi li reis Thoas,
   Qui ço ne teneit mie a gas,
   Ne nel refist Menesteüs,
   Cil qui d’Athene ert sire e dus.
   Après orreiz la descordance
   E l'ire e la malevoillance
   Qu’a ceus de l’ost a Achillès,
   Qui jure que ja n’avront mais
   Nul jor de lui socors n'aïe :
   A ses hommes viee e chastie
   Que uns toz sous, por rien qu’il oie,
   Ne seit noisanz a ceus de Troie ;
   E si porreiz oïr conter
   Com laissa armes a porter.
   La dozime bataille iert grant,
   Que li Livres retrait avant,
   Si com Resa, li reis d’Aresse,
   PageV01P027
   Vers Troïens point e eslaisse.
   Puis dirai com Deïphebus
   L’ocist, veiant mil Greus e plus,
   E com Telamon Aïaus
   I ert sor toz come vassaus ;
   Coment Palamedès li reis,
   Qui sire e maistre ert des Grezeis,
   Ocist le jor Deïphebus,
   E Paris lui : ne vesqui plus.
   Adonc vos dirai a dreiture
   Con fu de la desconfiture,
   Des paveillons qui furent pris
   E del feu qui fu es nes mis,
   Come els fussent arses le jor
   Tot senz defense e senz retor,
   Ne fust Telamon Aïaus,
   Qu'i perdié mil de ses vassaus.
   Après dirai com faitement
   Li fiz Heber, cui Trace apent,
   Vint el tref Achillès iriez.
   PageV01P028
   Toz decoupez e detrenchiez ;
   Come il le laidenge e folie,
   Por ço que il ne lor aïe ;
   Come il chiet morz, veiant ses ieuz ;
   E cil par est si pleins d’orguieuz
   Qu'il ni guarde ne ne l'en chaut.
   S’orreiz com la bataille faut,
   Com Deïphebus est plorez
   E de toz plainz e regretez,
   E reis Sarpedon autresi,
   E com li Greu resont marri
   De lor prince Palamedès :
   Ja hom si grant duel n'orra mais.
   Après orreiz del grant concire,
   La o josta tot lor empire,
   E come Agamennon li reis,
   Par l'esguart comun des Grezeis,
   Refu esliz a emperere,
   Sor l'ost princes e comandere.
   Puis orreiz del trezime estor,
   PageV01P029
   Com Troïlus le veint le jor,
   E si refist il l’endemain,
   Bien nos en fait Daires certain :
   Après i rot triues donees,
   Que bien furent aseürees.
   S’orreiz coment Diomedès,
   Nestor li vieuz e Ulixès
   Alerent Achillès preier
   Qu’as batailles lor vienge aidier,
   Mais n’i porent nul bien trover :
   Por ço s’en cuiderent raler.
   Mais danz Calcas li devinere
   E li tres sages augurere,
   Par son sen e par son saveir,
   Les a trestoz faiz remaneir.
   Après reconte li Escriz
   Com rajosta li fereïz,
   Li doloros e li mortaus,
   PageV01P030
   Ou morurent mil bons vassaus,
   Ou Troïlus li genz, li proz,
   D’ambedous parz les venqui toz;
   Come il navra Diomedès
   Par mi le cors de plain eslais,
   E si come il le rampogna
   Por s’amie Briseïda :
   Li reproche furent mout lait
   E en mainz lieus dit e retrait.
   Adonc orreiz com faitement
   La fille Calcas se repent
   Por ço qu’ele a d’amor boisié,
   Fausé e menti e trichié.
   Après orreiz le parlement
   Que Greu firent comunaument
   D’Achillès requerre e somondre,
   Mais ne lor voust nul bien respondre :
   Desor son vié e sor son peis,
   Lor bailla ses Mirmidoneis.
   Mais Troïlus, le pro, le sage,
   Mout sovent lor i fait damage,
   PageV01P031
   Sovent lor fait les cors sanglanz :
   De c’est Achillès mout dolenz
   Et mout ainsos e mout iriez,
   Quar trop se veit endamagiez.
   Puis dirai le definement
   De la bataille e del content ;
   Com Troïlus fu desarmez
   Dedenz la Chambre de Beautez,
   Ou sa mere fist si grant duel
   Que morte fust mil feiz son vueil.
   Après orreiz come il se claime
   De. la fille Calcas qui aime
   Son enemi pesme e mortal :
   As puceles en dit grant mal.
   Après porreiz oïr conter
   Come Achillès muert por amer,
   Qui conseil ne confort n’en trueve,
   Ne n'est si hardiz qu’il se mueve
   Ne que il nuise as Troïens.
   Adonc orreiz qu'en poi de tens
   I rot bataille grant e fiere
   PageV01P032
   Tel dont trei mil jurent en biere :
   Antilogus le pro, le bel,
   I geta mort Brun le Gemel.
   Donc vos dirai, quant Troïlus
   I vint, que Greus ne se tint plus.
   Adonc orreiz come Achillès
   Ne pot sofrir n'atendre mais :
   Armé l'en estut eissir fors
   E por mort defendre son cors.
   Donc porreiz merveilles oïr
   De ço qu'il fist a l'avenir,
   Come en l'estor dis e novain
   Ocist Troïlus de sa main
   Par le grant esforz de sa gent :
   Bien vos sera retrait coment.
   Tot en ordre dit vos sera
   La vie cui meine Ecuba :
   Por ses fiz qui sont mort se muert,
   PageV01P033
   S’orreiz quel engin el porquiert :
   En traïson, quar n'en puet mais,
   Fait tot detrenchier Achillès.
   Li granz esmais e li deshaiz,
   E li granz dueus qui en fu faiz,
   Vos sera toz contez e diz,
   E com chascuns s'en fust partiz,
   Ne fust Calcas, qui prist respons
   E qui lor fist par ses sermons
   Querre Pirron, qui mout fu proz,
   Qui d'armes les venqui puis toz.
   Donc vient la bataille mortaus ;
   S'orreiz coment reis Aïaus
   Ocist Paris e Paris lui :
   Ensi finerent ambedui.
   Retraiz vos iert li dueus Heleine :
   PageV01P034
   Mais jo ne cuit que rien humaine
   Feïst onques si angoissos,
   Si pesme ne si doloros.
   Le monde orreiz trestot descrire,
   E retraire e conter e dire
   Coment il est n'en quel mesure,
   Ço qu'on en trueve en escriture.
   Donc vos iert l'uevre recontee,
   Com faitement Panthesilee
   Vint a socorre la cité,
   Mais sa proëce e sa bonté
   Comparerent mout li Grezeis,
   Ainz que passassent li dui meis.
   De li porreiz oïr conter
   Qu'en tot le mont n'ot onc sa per.
   Dit vos sera come el define
   E la grant eve ou l'om traïne
   Son cors a duel e a pechié.
   Après orreiz del grant traitié
   Que fait Ditis d'ore en avant :
   Com l'on traïst le rei Priant;
   PageV01P035
   Coment li traïtor ovrerent,
   Qui la traïson porparlerent,
   Qui il furent, come orent non ;
   Qui embla le Palladion ;
   Com li chevaus fu establiz
   E el temple Minerve ofriz ;
   Come en fu arse la cité
   E Ylion jus craventé,
   E Prianz li reis detrenchiez,
   Dont fu granz dueus e granz pechiez.
   Se orreiz la grant ocision
   Et la fiere destrucion :
   Ja ne direiz que tel fust faite,
   Quant el vos iert dite e retraite ;
   S'orreiz quin fu menez chaitis
   E ceus qui en estorstrent vis.
   La meslee e la contençon
   Que refu del Palladion
   Vos sera contee par diz,
   E com Telamon fu mordriz ;
   Come Ulixès, sor cui fu mis
   PageV01P036
   S'en est de nuit alez fuitis.
   S'orreiz com fu rendue Heleine
   A son seignor a mout grant peine ;
   Com Polixena la pucele,
   La fille al rei Priant, la bele,
   Fu puis al tombel decolee
   D'Achillès, qui tant l'ot amee :
   Ço fu granz dueus e grant dolor ;
   Puis le comparerent plusor.
   Bien est que l'acheison oiez
   Por qu'Eneas fu eissilliez ;
   Coment li Greu s'en repairierent
   E coment il reperillierent ;
   Come il alerent a dolor
   Coment furent mort li plusor ;
   Come Agamennon fu mordriz
   E com le venja puis sis fiz
   De sa mere demeinement,
   Assez orreiz vos bien coment.
   Conté vos sera les ahanz
   PageV01P037
   Que Ulixès sofri set anz ;
   D'Antenor, come il espleita
   De sa cité, que il fonda.
   De Pirrus, le fil Achillès,
   Qui assez fu fel e engrès,
   Porreiz saveir come il l'en prist
   De ses dous oncles, qu'il ocist,
   E com rocist lui Orestès
   Por sa femme lonc tens après ;
   Come Andromacha la vaillant
   En remest grosse d’un enfant,
   Cui li fiz Hector fist puis rei
   Trestot avant qu'il ne fist sei ;
   Les songes qu'Ulixès sonja,
   Que ja nus hom mais teus n'orra ;
   Coment sis fiz Telegonus,
   Qui l'aveit quis treis meis e plus,
   L'ocist puis par mesaventure,
   Ensi com retrait l'Escriture.
   Les uevres que ci sont nomees
   Sont el Livre si recontees
   PageV01P038
   Qu'a tote rien iert a plaisir,
   E mout les fera buen oïr.
  